open-index/open-wikipedia-markdown huggingface dataset:
Friisilä

**Friisilä** () on Espoon Olarin kaupunginosan pienalue. Pohjoisessa Friisilä ulottuu Puolarintiehen ja Espoon keskuspuistoon, idässä Kuitinmäkeen, etelässä Länsiväylään ja lännessä Nöykkiöön. Friisilässä oli 2&nbsp;943 asukasta vuodenvaihteessa 2022–2023. Alueen rakennuskanta koostuu pääasiassa erillisistä pientaloista. Vuodesta 1950 toiminut Friisilän Omakotiyhdistys ry on yksi Espoon aktiivisimmista asukasyhdistyksistä. Friisilän postinumeroalue 02240 Espoo on Suomen kolmanneksi suurituloisin: sen täysi-ikäisistä asukkaista 56,4 prosenttia kuului vuonna 2021 Suomen hyvätuloisimpaan viidennekseen.

Alueen ensimmäiset asukkaat olivat uudisraivaajia, jotka rakensivat kotinsa Frisans med Kaitansin kartanon maista lohkotuille rintamamiestonteille. Rakentaminen oli luvanvaraista vuosikymmeniä, sillä alueelle vahvistettiin asemakaava vasta vuonna 2000. Suurin osa alueen rakennuskannasta on valmistunut 1950-luvun jälkeen. 2000-luvulla tyypillistä on ollut tonttien lohkominen ja huomattavasti tiiviimpi rakentaminen, usein alkuperäisiä rakennuksia uusilla korvaamalla. Espoon kunnallisista palveluista Friisilän alueella toimivat, Friisilän koulu, Kuitinmäen koulun Tähtiniityn toimipiste, Friisilän päiväkoti ja Espoon Eläkekotisäätiön palvelutalo Hopeakuu.  

Suurin nähtävyys alueella on Friisinkallion luonnonsuojelualue, kallioinen 26 hehtaarin metsäalue, joka toimii monipuolisena virkistys- ja retkikohteena. Friisinkalliolta löytyy sekä tuoreita että kuivia kangasmetsiä, silokallioita ja jyrkänteitä. Lakialueen eteläiseltä kallionpaljastumalta eli näköalakalliolta näkee merelle saakka. Friisinkallion pohjoisrinteellä on myös erityisen hieno, osittain peittynyt muinaisranta, jonka pituus on noin 200 metriä ja leveys enimmillään 20 metriä. Tämä muinaisranta oli aikoinaan, noin 7500 vuotta sitten, Litorinameren rantakivikko. Alueelta löytyy useita siirtolohkareita, ja pieni lähdealkuinen puro, jonka varrella on kosteikkokasvillisuutta. Friisinkallion säilyminen luonnontilaisena ei ole millään tavalla ollut itsestäänselvyys, vaan siihen on vaadittu asukkaiden aktiivista vaikuttamista.

Friisilän entisiä tai nykyisiä asukkaita ovat entinen pääministeri Jyrki Katainen, näyttelijä Kiti Kokkonen ja kansanedustaja Pia Kauma.

Friisilänaukio on aukio Espoon Olarin Friisilässä. Aukiolla toimivat muun muassa eläinlääkäri, pyöräliike, hampurilaisravintola, videovuokraamo, grillikioski ja kukkakauppa. Friisilänaukio oli ennen tärkeä bussien päätepysäkki, mutta nykyään sinne kulkee vain yksi yölinja, 112N Kamppiin. Sen sijaan bussiyhteydet muualta Friisilästä ovat melko hyvät: Holmanmäestä lähtee linja 133 Matinkylän kautta Henttaalle, ja Puolarintietä kulkevat linjat 125 Espoonlahdesta Tapiolaan sekä 531 Espoon keskuksesta Tiistilään.

## Lähteet

## Aiheesta muualla
*Friisilän omakotiyhdistys ry
Maiti

**Maiti** on koiraskalan maitomainen, usein valkoinen siemenneste, joka hedelmöittää naaraskalan mätimunia eli mätiä. Maiti on syömäkelpoista, mutta sitä ei pidetä yhtä herkullisena kuin mätiä. Kuitenkin esimerkiksi talvisen mateen maiti kannattaa korjata talteen muiden syötävien sisäelinten kuten maksan yhteydessä, mikäli maitipussi on säilynyt jokseenkin ehjänä.

Maitikalat ovat säännönmukaisesti mätikaloja pienempiä.

Kaloilla on erilaisia hedelmöitystapoja. Maidinlaskuun liittyy kuitenkin kosiomenoja.
Special Air Service

**Special Air Service** (**SAS**) on Britannian maavoimien erikoisjoukko, jota pidetään monien muiden nykyaikaisten erikoisjoukkojen esikuvana. 

## Historia
SAS:n perustajana pidetään David Stirlingiä. Se perustettiin vuonna 1941 tekemään iskuja syvälle vihollislinjojen taakse sekä mahdollisuuksien mukaan värväämään, kouluttamaan, aseistamaan ja organisoimaan paikallisia sissijoukkoja. Toisen maailmansodan aikana SAS kunnostautui etenkin Pohjois-Afrikassa ja Välimeren alueella. Sodan päätyttyä SAS lakkautettiin, mutta se perustettiin uudestaan vuonna 1952 Malaijilla käytävää sissisotaa varten. Malaijin konfliktin jälkeen SAS on toiminut muun muassa seuraavissa paikossa: Oman 1958–1959, Borneo 1963–1966, Aden 1964–1964, Pohjois-Irlanti 1969–1994, Oman 1970–1976, Lontoo 1980 (panttivankien vapautus Iranin suurlähetystöstä), Falkland 1982, Persianlahti 1990–1991, Bosnia 1994–1995, Kosovo 1999, Sierra Leone 2000, Irak 2003–2009 ja Afganistan 2001–2021.

## SAS nykyään
SAS:n tehtävänä on muun muassa tiedustelu, iskuosastotoiminta, epätavanomainen sodankäynti ja terrorisminvastaiset operaatiot. SAS koostuu yhdestä vakinaisesta (22. SAS-rykmentti) ja kahdesta reserviläisjoukkojen rykmentistä (21. SAS ja 23. SAS). Sen riveissä on yhteensä 700 sotilasta, jotka on jaettu neljään taistelukomppaniaan (Boat troop, Air troop, Mobility troop ja Mountain troop). Jokaisessa komppaniassa on neljä 16-miehistä joukkuetta, jotka yleensä suorittavat tehtäviä kahdeksan miehen ryhminä tai nelimiehisinä partioina taktisten vaatimusten mukaan. Taistelukomppanioita tukevat esikuntakomppania, operaatiotutkimusosasto, suunnittelu- ja tiedusteluyksikkö sekä koulutusosasto.

## Operaatiot
*Pohjois-Afrikka 1940–1943
*Tobruk 1941
*Benghazi Raid, 1942 
*Sisilia 1943 
*Rantautuminen Sisiliassa, 1943
*Termoli 1943 
*Italia 1943–1945 
*Valli di Comacchio 1945 
*Kreikka, 1944–1945 
*Adrianmeri 1943 
*Lähi-itä 1943–1944 
*Normandia ja Luoteis-Eurooppa 1944–1945 
*Malaijan kriisi, 1948–1960 
*Indonesia-Malesia vastakkainasettelua, 1962–1966 
*Pohjois-Irlannin konflikti 1972–
*Operaatio Nimrod 1980
*Falklandinsaaret 1982
*Länsi-Irak 1991 
*Operaatio Barras 2000
*Afganistan, 2001–2021
*Länsi-Irak, 2003–2009

## Lähteet

*
*
*
*

### Viitteet

## Kirjallisuutta
* Ben Macintyre, *Kova joukko: SAS ja erikoisjoukkojen synty* (*SAS : Rogue Heroes*). Suomentanut Aura Elometsä. Jyväskylä : Atena, 2024 

## Aiheesta muualla

* British elite units and special forces: Special Air Service
* The British Special Air Service.
Eisenstadt

**Eisenstadt** on ikivanha 14&nbsp;339 asukkaan kaupunki Burgenlandin osavaltiossa Itävallassa. Se on viinin- ja hedelmänviljelyn keskus. Kaupungin nähtävyyksiin lukeutuu muun muassa Esterházyn linna, jossa työskenteli aikoinaan säveltäjä Joseph Haydn. Hänet on haudattu kaupungin kirkkoon.

Eisenstadt on Burgenlandin pääkaupunki. Burgenland siirrettiin vuoden 1921 sopimuksessa Unkarista Itävaltaan ja pääkaupungiksi tuli Eisenstadt 30. huhtikuuta 1925. Sen unkarinkielinen nimi on *Kismarton* ja kroatiaksi se on *Željezno*. Kaupungin nimi tarkoittaa "rautakaupunkia", aiemmin myös "rautaista linnaa". 

## Historia
Paikalla on arkeologisten tutkimusten perusteella ollut asutusta jo Hallstatt-kaudella kolmisen tuhatta vuotta sitten. Sen jälkeen siellä on ollut kelttiläistä ja roomalaista asutusta. Kansainvaelluksen aikana saapui germaaniheimoja ja hunneja. Baijerilainen asutus lienee syntynyt vuoden 800 vaiheilla.

Kaupungin nimi Castrum ferrum mainitaan ensi kerran 1118. Unkarinkielinen nimitys Kismarton (Pyhä Martti) mainitaan vuonna 1264. Oikeus kaupankäyntiin on Eisenstadtille annettu vuonna 1388. Itävallan arkkiherttua Albert&nbsp;VI valtasi kaupungin 1445, ja se pysyi Habsburgien hallitsijasuvulla parisataa vuotta. Ottomaanit valtasivat kaupunkiin 1529–1532 pyrkiessään Wieniin. 

Esterházyt ryhtyivät hallitsemaan Eisenstadtia vuonna 1648. Heidän aikanaan oli vilkasta rakennustoimintaa, joten kaupunkikuva muuttui melkoisesti. Napoleon Bonaparten ranskalaiset joukot valloittivat kaupungin 1809. Ensimmäisen maailmansodan jälkeen Burgenlandin maakunnan asemasta oli kiistaa, mutta alue jäi Itävaltaan eikä tullut osaksi Unkaria. Toisen maailmansodan aikana kaupunkia pommitettiin. Se oli puna-armeijan hallussa 1945–1955.

## Lähteet

## Aiheesta muualla

*Kaupungin verkkosivusto
*www.schloss-esterhazy.at  – Esterházyn linna
*www.haydnfestival.at – Eisenstadtin Haydn-festivaali
Maailmanviiva

Hiukkasen paikka ajanhetkellä t voidaan ilmaista koordinaateilla x(t), y(t) ja z(t). Eri ajanhetkillä ilmaistuna nämä koordinaatit muodostavat hiukkasen radan. **Maailmanviiva** on hiukkasen paikka eri ajanhetkillä esitettynä 4-ulotteisessa avaruus-aikadiagrammissa, missä yksi ulottuvuus on aika t ja kolme muuta ilmaisevat paikkaa.  Jos liike tapahtuu vain yhdessä suunnassa x, voidaan maailmanviiva esittää kaksiulotteisessa esityksessä, missä koordinaatteina ovat x ja t.

Loivimman mahdollisen vapaan hiukkasen maailmanviivan yhtälö on  x=ct , joka on ns. valoviiva, missä c on valonnopeus ja t on aika.
Lempäälän-Vesilahden Sanomat

**Lempäälän-Vesilahden Sanomat** on Lempäälän ja Vesilahden alueella ilmestyvä vuonna 1931 perustettu paikallislehti. Lehti ilmestyy keskiviikkoisin ja sillä on sen oman ilmoituksen mukaan 15&nbsp;400 viikoittaista lukijaa. Lehti on osa Pirmedioita ja lehden päätoimittaja on Seppo Kummala.

Lempäälän-Vesilahden Sanomien edeltäjä oli vuonna 1928 perustettu Lempäälän Sanomat. Vuosina 1956–1975 lehti ilmestyi nimellä Lempäälän-Vesilahden-Tottijärven Sanomat.

## Lähteet

## Aiheesta muualla
* Viralliset kotisivut
* Lempäälän-Vesilahden Sanomien digitoidut numerot vuosilta 1934-1939 Kansalliskirjastossa
Paul Stoddart

**Paul Stoddart** (s. 26. toukokuuta 1955 Melbourne) on australialainen liikemies.

Jo nuorena hän oli kiinnostunut kilpa-autoilusta. Sittemmin hän toimi charterlentäjänä vieden uhkapelureita Australian mantereelta Tasmaniaan, joka oli ainoa uhkapelin salliva osavaltio.

Stoddart siirtyi Eurooppaan, jossa hankki vuonna 1996 kolmetoista vanhaa kilpa-autoa, joista kymmenen Tyrrelliä, yksi Minardi, yksi Benetton ja yksi Brabham. Hän sai sponsorikseen European Aviation -yhtiön, ja seuraavana vuonna hän alkoi pyörittää omia formulakisojaan nimeltään  European Formula Racing. Ajaja Nigel Greensall voitti kisat kahtena vuonna.

Varsinaisten Formula 1 -tallien omistajaksi hän tuli vuonna 2001 ostettuaan Minardin. Stoddartin ura tallipäällikkönä päättyi kauteen 2005, kun hän myi Minardin Red Bullille. Näin Minardista tuli Toro Rosso ja Stoddart vetäytyi F1 varikoilta toistaiseksi.

Vuonna 2007 Paul Stoddart toimi Pohjois-Amerikan Champ Car –sarjassa tallipäällikkönä ostettuaan CTE-HVM tallin, jonka nimesi Minardi Team USA:ksi ja jonka kuljettaja Robert Doornbos voitti kauden aikana kaksi kilpailua.

## Lähteet
Votkinsk

**Votkinsk** (, udmurtiksi *Votka*) on kaupunki Kaman sivujoen Votkan varrella Udmurtian itäosassa Venäjällä. Votkinsk muodostaa itsenäisen, suoraan tasavallan alaisen kaupunkipiirikunnan (*gorodskoi okrug*), mutta on myös sitä ympäröivän Votkinskin piirin keskus. Kaupungin asukasluku on 99&nbsp;022 (2010).

Votkinsk on merkittävä teollisuuskaupunki. Kaupungin suurimpiin teollisuusyrityksiin kuuluu monialainen *Votkinski Zavod* -tehdas (ФГУП «Воткинский завод»), joka perustettiin jo 1759. Sen tuotantoon kuuluvat niin mannertenväliset ohjukset (Topol-M), työstökoneet kuin kodinkoneetkin. Noin 30 kilometriä Votkinskista Kamajoella sijaitsee tuhannen megawatin tehoinen Votkinskin vesivoimalaitos.

## Historia
Votkinsk perustettiin vuonna 1759 rautatehtaan työntekijöiden asuinpaikaksi. Kaupunkioikeudet se sai 1935.

Säveltäjä Pjotr Tšaikovski syntyi Votkinskissa vuonna 1840 ja vietti siellä elämänsä ensimmäiset kahdeksan vuotta. Kaupungissa on Tšaikovski-museo, ja lähelle Votkinskin vesivoimalaitoksen yhteyteen syntynyt uusi kaupunki on nimetty hänen mukaansa Tšaikovskiksi. 

## Lähteet
Leclerc

**AMX-56 Leclerc** on ranskalainen taistelupanssarivaunu.  

Giat Industries (nyk. Nexter) alkoi kehittää Leclerc-taistelupanssarivaunua 1983. Ensimmäiset kuusi prototyyppiä valmistuivat 1989. Ranskan armeija otti Leclercin käyttöön 1992 ja Yhdistyneitten Arabiemiraattien armeija 1995. Leclerc Mk 2 otettiin käyttöön 1998. Ranskan armeijalla on käytössään 406 Leclerciä, ja lisäksi 20 panssaroitua huoltovaunua. Yhdistyneet Arabiemiraatit on tilannut 390 taisteluvaunua ja 46 evakuointivaunua. Wärtsilä-SACM V8X-moottorin ns. Hyperbar-tekniikka tarkoittaa käytännössä sitä että moottoriin saadaan korkeampi ahtopaine ulkoisella kaasuturbiinilla.
 
**LECLERC Ranska / UAE**

*Miehistö: 3 (johtaja, ampuja, ajaja)
*Taistelumassa: 54,5 t
*Moottori: Wärtsilä-SACM V8X Hyperbar diesel / MTU 883 V-12 turboahdettu diesel, 1500 hv
*Vaihteisto: SESM ESM 500, automaatti / RENK HSWL 295 TM, automaatti
*Nopeus: tiellä 72 km/h, maastossa > 55 km/h, peruutus 38 km/h
*Kiihtyvyys: 0 - 32 km/h alle 6 s
*Polttoainetta 1300 litraa (1700 ulkoisilla lisätankeilla)
*Tankkaamisaika: 8 min.
*Maksimimatka yhdellä tankkauksella, ulkoisten lisätankkien kanssa 550 km. 
*Rungon pituus: 6,88 m
*Leveys helmojen kanssa: 3,71 m
*Korkeus: 2,53 m
*Hydropneumaattinen jousitus 
*Pääase: Vakautettu 120 mm (L/52) sileäputkinen psv-kanuuna automaattilatauksella, 40 laukausta, joista 22 käyttövalmiina.
*Koaksiaalikonekivääri: 12,7 mm, 950 patruunaa 
*Ilmatorjuntakonekivääri: 7,62 mm 

## Lähteet

*Trewhitt, Philip: Panssarivaunut ja panssaroidut ajoneuvot, Karisto Oy, Hämeenlinna, 2009, suom. Petri Kortesuo  (s. 83)

### Aiheesta muualla

* Nexterin sivut
*Kuvagalleria 
*www.fas.org
Paavi Johanna

**Johanna Anglicus** eli **Johannes Anglicus** (814–855) oli legendan mukaan naispuolinen paavi, joka hallitsi vuosina 853–855. Useimmat tutkijat pitävät naispaavia kuvitteellisena, mahdollisesti paaviuden vastustajien kehittämänä satiirina.

## Legenda
Tarinan mukaan Johannes Anglicus oli luonnontieteitä tutkiva munkki, joka saapui Roomaan pyhiinvaellukselle ja opiskelemaan. Tunnettu luonnontieteilijä pääsi pian Vatikaanin sisäpiiriin ja hänet nimitettiin kardinaaliksi. Paavi Leo IV:n kuoltua hänet valittiin yksimielisesti paaviksi.
Paavi Johannes VIII:n sukupuoli paljastui hänen synnyttäessä lapsen. Eri versioiden mukaan hän joko kuoli synnytykseen, tai kansa kivitti Johannan kuoliaaksi, tai hänet erotettiin ja lähetettiin luostariin katumaan ja hänen poikansa olisi edennyt kardinaalipiispaksi.

## Puolesta ja vastaan
Johannan paaviuden tarina oli keskiajalta 1600-luvulle asti tunnettu eurooppalaisen kansan keskuudessa, ja sitä pidettiin yleisesti ottaen totuutena. Protestanttisuuden nostaessaan päätään katolinen kirkko kielsi paavi Johannan protestanttisena propagandana. 

Legendaa vahvisti myöhäiskeskiajalla laajalle levinnyt uskomus, että paavin sukupuoli tarkistettiin valinnan yhteydessä istuttamalla paaviehdokas Lateraanikirkossa tuolille, jossa oli reikä keskellä. Tuoli oli kyllä olemassa, se on peräisin antiikin roomalaisesta kylpylästä, mutta käyttötarkoitus on kansanetymologia.

Nykyään katolinen kirkko kieltää Johannan kahdella argumentilla. Ensimmäisen mukaan Johannasta ei ole aikalaisten tietoja, ensimmäiset maininnat ovat 1200-luvulta. Jos naispuolinen paavi olisi ollut olemassa, hän olisi varmasti ylittänyt aikalaisten uutiskynnyksen. Toisen mukaan paavi Leo IV kuoli 855 ja Benedictus III nousi valtaan samana vuonna, eikä tähän väliin mahtuisi Johannan lähes kahden vuoden mittaista kautta. 

Salaliittoteorioiden mukaan tiedot Johannasta 400 vuoden ajalta on joko tuhottu aikalaisdokumenteista tai säilötty Vatikaanin salaisiin arkistoihin, jotta paaviuden pyhyyttä ei kyseenalaistettaisi. Nämä teoriat eivät kuitenkaan selitä sitä, että Johannaa ei mainita myöskään paaviuden vastustajien kuten Konstantinopolin patriarkkojen kirjoituksissa.

## Lähteet

## Aiheesta muualla

## Kirjallisuutta
* Donna Woolfolk Cross: *Paavi Johanna* WSOY
* *Tuntematon totuus*, , sivut 293–295, luku *Pääsikö nainen paavinistuimelle?*, Valitut Palat
Fontainebleau

**Fontainebleau** on 15&nbsp;688 asukkaan (2006) kaupunki Ranskassa Île-de-Francen alueella lähellä Pariisia. Sitä ympäröi Fontainebleaun metsä, joka on Ranskan kauneimpia puistoalueita, laajuudeltaan 169 neliökilometriä. 

Kaupungissa on myös renessanssilinna, jonka rakentaminen aloitettiin vuonna 1528. Linnassa on laajoja taidekokoelmia. Se on Unescon maailmanperintöluettelon kohde.

Fontainebleaussa on rautateollisuutta, ja siellä tuotetaan myös brie-juustoa ja Chasselas-pöytäviinejä. 

Fontainebleaussa sijaitsee kauppakorkeakoulu INSEAD.

Naton päämaja, Supreme Headquarters Allied Powers Europe, sijaitsi Fontainebleaussa vuoteen 1967 saakka.

## Lähteet

## Aiheesta muualla
Antônio Pizzonia

**Antônio Reginaldo Pizzonia Júnior** (s. 11. syyskuuta 1980 Manaus, Amazonas, Brasilia) on brasilialainen kilpa-autoilija. Hän syntyi Manausissa keskellä Amazonin sademetsää, ja tästä syystä hänestä käytetään lempinimeä ”Jungle Boy”.

## Ura
Pizzonia aloitti autourheilijana kilpailemisen jo 11-vuotiaana lähinnä kartingissa, mutta hän on osallistunut myös Formula 3000 -kilpailuihin. Aluksi hän kilpaili kotimaassaan lähinnä São Paulon (Interlagos) ja Rio de Janeiron radoilla. Hän siirtyi Englantiin vuonna 1997. Pizzonia voitti Britannian Formula Renault -sarjan mestaruuden vuonna 1999. Samana vuonna hän sijoittui toiseksi Euroopan Formula Renault -sarjassa. Vuonna 2000 Pizzonia voitti Britannian F3-sarjan mestaruuden.

Pizzonian Formula 1 -ura alkoi vuonna 2003 Jaguarilla, jonne hänet pestattiin Mark Webberin tallitoveriksi. Hän ei saavuttanut juurikaan menestystä, ja hänet korvattiin Justin Wilsonilla. Vuosina 2004 ja 2005 Pizzonia ajoi Williamsilla yhteensä yhdeksän kilpailua korvaten Ralf Schumacheria ja Nick Heidfeldiä. Hän saavutti formulavuosinaan yhteensä kahdeksan pistettä ajamalla neljästi seitsemänneksi.

Kaudella 2007 Pizzonia ajoi GP2-sarjassa FMS -tallissa turkkilaisen Jason Tahincioğlun tallikaverina. Hänet kuitenkin erotettiin tallista kesken kauden vaisujen tuloksien takia. Hänen paikkansa tallissa otti Adam Carroll. Vuosina 2008–2009 ja 2011 Pizzonia kilpaili Superleague Formula- ja Brasilian Stock Car -sarjoissa. Vuonna 2012 Pizzonia ajoi neljä kilpailua Auto GP -sarjassa voittaen niistä kaksi ja sijoittuen sarjan yhdeksänneksi.

## Tulokset
### Formula 1 -tulokset

### Formula 3000 -tulokset

### GP2-tulokset

## Lähteet
* http://antoniopizzonia.com/ 

## Aiheesta muualla
*Antônio Pizzonia DriverDB.comissa
Placebo

**Placebo** tai **plasebo** tarkoittaa seuraavia asioita:

* plasebo eli lumelääke
* Placebo, rock-yhtye
* *[[Placebo (albumi)|Placebo]]*, Placebo-yhtyeen albumi.
Spinelli

**Spinelli** on spinelliryhmään kuuluva mineraali, jonka kemiallinen koostumus on MgAl2O4. Sen kovuus Mohsin asteikolla on 8 ja ominaispaino 3,58–3,62 sekä tiheys 3,58–4,06. Spinellin kidejärjestelmä on kuutiollinen. Spinellikiteet ovat tavallisimmin oktaedrin muotoisia, ja ne muodostavat toisinaan kaksosia. Spinelliä tavataan punaisena, vaaleanpunaisena, violettina, sinisenä, ruskeana, värittömänä, vihreänä, keltaisena ja mustana. Läpinäkyvänä spinelli on jalokivi. Spinelli-nimi tulee latinan kielen sanasta *spina* (oka, piikki), joka viittaa kiteen muotoon. Spinellin nimi voi viitata myös kreikan kielen sanaan σπινθήρας (spinthiras), joka tarkoittaa kipinää ja viittaa punaisen spinellin tulenhehkuiseen väriin.

Punainen spinelli, joka on korukäytössä spinellin värimuunnoksista suosituin, muistuttaa erehdyttävästi rubiinia, mutta on astetta pehmeämpi. Hiottujen kivien kohdalla, kun naarmutuskovuustesti ei ole mahdollinen, tarvitaan gemmologin tutkimusta erottamaan kivet toisistaan. Monet kruununjalokivet, kuten Baijerin kuninkaan kruunun kivet ja kuuluisa *Black Prince's Ruby* Englannin kuninkaan kruunussa on myöhemmin tunnistettu spinelleiksi. Spinelli erotettiin omaksi mineraalikseen 1700-luvulla.

## Esiintyminen
Spinelliä esiintyy lähinnä magmakivissä ja marmoreissa. Kiteet ovat pääosin pieniä; Lontoon Luonnontieteellisessä museossa on 500 karaatin spinellikide, ja *Black Prince's Ruby* on noin 170 karaatin painoinen. Kestävänä ja painavana mineraalina spinellikiteet rikastuvat isäntäkiven rapauduttua jalokiviuvaan, esimerkiksi jokien pohjiin. Spinelliä ja korundia löydetään usein samoista esiintymistä, sillä ne molemmat tarvitsevat syntyäkseen alumiinioksidin läsnäolon ja koska mineraalit ovat kestävyydeltään ja ominaispainoltaan samaa luokkaa. Tunnetuimmat spinelliesiintymät ovat Sri Lankan jalokivisoraesiintymät sekä Myanmarin ja Thaimaan kalkkikivet. Mustaa tai tummanvihreää epäjaloa spinelliä kutsutaan usein *pleonastiksi* (aikaisemmin myös *ceyloniitiksi*), ja se on varsin tavallinen mineraali kivilajeissa, joista eräissä päämineraalina. Keltaista spinelliä kutsutaan toisinaan *rubiselliksi*.

Spinelliä saattaa muodostua liekkiatomiabsorptiospektrometrissä, kun määritellään magnesiumia näytematriisista, joka sisältää alumiinia. Syntynyt yhdiste vaikeuttaa näytteen analysointia.

## Lähteet

## Aiheesta muualla
* Mindat: Spinel 
* Webmineral: Spinel Mineral Data
Midtown Madness (pelisarja)

**Midtown Madness** on Angel Studiosin ja Digital Illusions CE:n kehittämä sekä Microsoft Game Studios julkaisema ajopelisarja. Sarjan kaksi ensimmäistä osaa julkaistiin Microsoft Windowsille ja kolmas osa alkuperäiselle Xboxille. 

## Pelaaminen
*Midtown Madnessissa* voi suorittaa erilaisia autoilutehtäviä, muun muassa kilpa-ajoa. Pelejä voi kuitenkin pelata suorittamatta mitään tehtävistä. Peleissä on useita automalleja, joilla voi ajaa pitkin eri kaupunkeja. Internetissä on useita sivustoja, joilta voi ladata uusia autoja ja karttoja. 

## Pelisarja
### Midtown Madness
Ensimmäinen *[[Midtown Madness (videopeli)|Midtown Madness]]* julkaistiin Microsoft Windowsille vuonna 1999. Pelin kehitti Angel Studios. Pelin ainoa kaupunki on Chicago.

### Midtown Madness 2
*[[Midtown Madness 2]]* julkaistiin vuonna 2000. Kehittäjä oli edelleen Angel Studios. Peli oli edeltäjäänsä laajempi ja grafiikaltaan paranneltu. Pelattavat kaupungit ovat San Francisco ja Lontoo.

### Midtown Madness 3
*[[Midtown Madness 3]]* julkaistiin vuonna 2003. Kehittäjä oli tällä kertaa Digital Illusions CE. Peli on edeltäjiänsä monipuolisempi sekä grafiikassa että tehtävissä. Pelin kaupungit ovat Washington DC ja Pariisi. Peli on julkaistu Xboxille


Kuva:MM2 Cruise.jpg|Pelissä voi ajella vapaasti ympäri kaupunkia Cruise-tilassa
Kuva:MM2 Bonnie & Collide.jpg|*Midtown Madness 2*:n ”Bonnie & Collide” -tehtävä, jossa täytyy särkeä vastustajan auto.
Kuva:MM2 Soho Mojo.jpg|Circuit-kisa on juuri alkanut *Midtown Madness 2*:ssa
Kuva:MM2 Follow That Car.jpg|Yksi Lontoon Crash Coursen tehtävistä *Midtown Madness 2*:ssa, jossa täytyy seurata Lontoon taksia.


## Aiheesta muualla
* Pelisarja MobyGamesissä
Steyr AUG

**Steyr AUG** () on 1970-luvulla kehitetty itävaltalainen kaasumäntätoiminen rynnäkkökivääri. Vakiomalli A1 esiteltiin vuonna 1977. Ase on ns. bullpup-tyyppinen, eli lipas on liipaisinkoneiston/pistoolikahvan takana. AUG:n runko on teräsvahvistettua alumiinivalua ja sen A1-vakiomallissa on kiinteä Swarovskin valmistama 1,5 x optinen tähtäin.

Tähtäinkuvio on paksureunainen ympyrä, jonka avoin sisäkehä vastaa seisovan miehen korkeutta 300 metrin etäisyydeltä. Vakiopatruunan laakean lentoradan vuoksi tämän katsottiin riittävän rivisotilaan tarpeisiin; tähtäimensiirtoavain on lisävaruste. Kiväärin tukki on muovipolymeeria. Ase voidaan muuttaa vasenkätisille sopivaksi vaihtamalla siihen vasenkätinen lukko ja siirtämällä hylsynpoistoaukon suojalevy oikealle puolelle. Tukin perässä on tila puhdistusvälineille. Saman perälevyn takaa löytyy erillisenä komponenttina irrotettava laukaisukoneisto, joka on iskuvasara ja virepinnat mukaan lukien muovimateriaalia, ainoastaan jouset ja laakeritapit laukaisukoneistossa ovat terästä. Aseen lipas on läpinäkyvää muovia jäljellä olevan patruunamäärän toteamiseksi. Aseeseen sopii Naton vakiopistin, joka vaatii kuitenkin piipun ulkopinnan kierteisiin ruuvattavan lukituskiinnikkeen.

Aseesta on olemassa useita versioita. Aseen perusversio käyttää Naton 5,56 mm:n patruunaa, joita lippaaseen mahtuu joko 30 tai 42, siitä on myös 621 mm:n mittaisella raskaalla piipulla ja haaratuella varustettu pikakiväärimalli. Piiput ovat pikairrotettavia.

AUG:ta valmistetaan myös 9 mm Parabellum-kaliiperisena konepistoolimallina tai 9 mm:n piipun, lukon ja lipasadapterin (25 patruunan lippaille) sisältävänä vaihtosarjana. Näissä versioissa voi käyttää myös Steyr MPi-konepistoolin 32 patruunan lippaita.
 
Steyr AUG:ssa ei ole erillistä vaihdinta, vaan se ampuu kertatulta lyhyellä liipaisimen vedolla ja sarjatulta painettaessa liipaisin pohjaan. AUG:ta valmistetaan myös itselataavaa kertatulta ampuvana siviilimyyntiin ja poliisikäyttöön.

## Lähteet
* 
*

### Viitteet

## Aiheesta muualla

*Valmistajan sivu 
*www.steyr-aug.com
*World Guns: AUG rynnäkkökivääri
*World Guns: AUG konepistooli
Toivo Saloranta

**Toivo Nikolai Saloranta** (21. joulukuuta 1913 Kauhajoki – 8. marraskuuta 2005 Kauhajoki) oli suomalainen maanviljelysneuvos, kansanedustaja, kunnanvaltuutettu ja ministeri.

Saloranta syntyi Kauhajoella Pohjanmaalla, missä hän vietti koko elämänsä ja myös kuoli.

Saloranta toimi Maalaisliiton ja sittemmin Suomen Keskustan kansanedustajana 17 vuotta vuosina 1954–1975. Hän oli toisena sosiaaliministerinä Paasion I hallituksessa 1967–1968. Presidentin valitsijamiehenä hän oli vuosien 1956, 1962 ja 1968 presidentinvaaleissa. Saloranta toimi kotikuntansa valtuuston puheenjohtajan yhteensä 35 vuotta. Hänellä oli lisäksi lukuisia muitakin luottamustehtäviä valtakunnan, maakunnan ja kunnan tasolta.

Toivo Saloranta sai kunnallisneuvoksen arvonimen vuonna 1965 ja maanviljelysneuvoksen arvonimen vuonna 1978.

## Lähteet
*Toivo Salorannan muistokirjoitus Helsingin Sanomissa
*
Digammafunktio

**Digammafunktio** on gammafunktion logaritminen derivaatta. Digammafunktiota merkitään kirjaimella ψ (psii). Se määritellään derivaattana

:\psi(x) =\frac{d}{dx}\operatorname{ln}\,\Gamma (x) =\frac{\Gamma'(x)}{\Gamma(x)}. 
Digammafunktio on ensimmäinen polygammafunktio.

Digammafunktio voidaan määritellä myös numeerisesti integraalina 

:\psi (x)=\int_0^\infty \left ( \frac{e^{-t}}{t}-\frac{e^{-xt}}{1-e^{-t}}\right )dt. 

Digammafunktiolle on voimassa 

:\psi (1-x)-\psi (x)=\pi \operatorname{cot}\,\pi x

ja

:\psi (x+1)-\psi (x)=\frac{1}{x}.
Obsidiaani

**Obsidiaani** (laavalasi) on laavaa, joka on jähmettynyt niin nopeasti, ettei muodostunut kivilaji ole ehtinyt kiteytyä. Se syntyy kvartsipitoisesta laavasta. Tuloksena on tummanviolettia, tummanvihreää, tummanruskeaa tai aivan mustaa lasia. Sitä käytettiin kivikaudella Etelä-Euroopassa pienikokoisten teräaseiden ja nuolenkärkien valmistukseen. Nykyisin sitä käytetään korukivenä ja kirurgin veitsissä.

## Obsidiaanin käyttö iänmäärityksessä
Kun pala obsidiaania murtuu, ilmassa oleva vesi tarttuu murrospintaan ja alkaa siirtyä lasin sisälle diffuusion välityksellä. Tämän seurauksena obsidiaanin pintaan muodostuu vesipitoinen (hydrautunut) kaistale, jonka paksuus riippuu siitä, kuinka kauan murrospinta on altistunut ilman kosteudelle. Ympäristön lämpötila ja obsidiaanin kemia vaikuttavat hydrautumisen nopeuteen.

Geologit Irving Friedman ja Robert Smith esittelivät 1960-luvulla obsidiaanin perustuvan ajoitusmenetelmän, jonka avulla ihmisen työstämille obsidiaanipinnoille voidaan antaa sekä suhteellisia että absoluuttisia ikiä. Obsidiaaniajoitusta käytetään erityisesti arkeologisessa ajanmäärityksessä.

## Lähteet

## Aiheesta muualla
Thompson-konepistooli

**Thompson-konepistooli** on yhdysvaltalainen konepistooli, josta on valmistettu useita eri malleja 1920-luvulta alkaen. Englanniksi ase tunnetaan lempinimellä Tommy gun, tai Chicago typewriter (kirjoituskonemaisen nakutuksen takia, Chicagon gangsterisotien ajalta). Kenraali John Taliaferro Thompsonin suunnitteleman aseen tärkeimmät mallit ovat M1921, M1928, M1928A1, M1 ja M1A1. Aseen kaliiperi on .45 ACP (Automatic Colt Pistol).

M1 ja M1A1 ovat toisen maailmansodan aikana valmistuksen nopeuttamiseksi yksinkertaistettuja malleja. 

## Lähteet

## Aiheesta muualla

*The Thompson submachine gun 
*The Unofficial Tommy Gun Page 
*Modern Firearms - Thompson M1921 M1928 M1 and M1A1 submachine gun
Rodoniitti

**Rodoniitti** (kemiallinen kaava MnSiO3, mangaani(2)-metasilikaatti) on vaaleanpunaisesta punaruskeaan vaihteleva mineraali, joka on saanut nimensä värinsä mukaan: kreikaksi *rhodos* tarkoittaa ruusua.

Rodoniittia esiintyy lähes kaikkialla maailmassa, tavallisesti mangaanikaivoksissa ja -esiintymissä. Mainittavia esiintymiä on muun muassa Sverdlovskissa Uralilla Venäjällä, Värmlannissa Ruotsissa, Suomessa esimerkiksi Ylistaron Vittingissä, Yhdysvalloissa, Intiassa, Madagaskarilla, Meksikossa ja Broken Hillissä Australiassa, jossa esiintyy erikoisia läpinäkyviä, kiteisiä muunnoksia. Läpinäkyvät kiteet hiotaan usein viistehiontaisiksi jalokiviksi. Rodoniitin kidejärjestelmä on trikliininen, mutta kiteet ovat erittäin harvinaisia.

Rodoniitissa esiintyy tavallisesti mustia mangaanioksidisulkeumia, jotka antavat sille kauniin marmorimaisen ulkonäön. Sulkeumat syntyvät rodoniitin sisältämän mangaanin hapettuessa.

Mohsin kovuusasteikolla rodoniitti on 5,5–6,5, mikä antaa kivelle erinomaisen työstettävyyden. Rodoniitti on hyvin suosittu korukivenä.

Rodoniitilla on myös kaksi koostumukseltaan poikkeavaa muunnosta: magnesiumpitoinen shihutsuniitti ja sinkkipitoinen fowleriitti. Rodoniitin sisarmineraali on rodokrosiitti: mangaanikarbonaatti, MnCO3.

## Lähteet
* Schumann, Walter, 1993: *Kivet ja mineraalit.* Helsinki: Otava. 
* Schumann, Walter, 1989: *Jalokivet ja korukivet.* Helsinki: Otava. 
* Brocardo, G., 1994: *Minerals & Gemstones.* 

## Aiheesta muualla

* Mindat: Rhodonite 
* Webmineral: Rhodonite Mineral Data
Taavetti Lukkarinen

**Taavetti Lukkarinen** (1884 Nilsiä – 2. lokakuuta 1916 Oulu) oli keminmaalainen, Kemi Oy:n metsätyönjohtaja, joka sai kuolemantuomion maanpetturuudesta autettuaan Muurmannin ratatyömaalta paenneita saksalaisia sotavankeja Suomen Lapin kautta Ruotsiin. Varsinainen jääkärivärväri hänen ei tiedetä olleen.

## Vangitseminen ja oikeudenkäynti
Lukkarinen jäi kiinni saksalaissotavankien auttamisesta 26. joulukuuta 1915 Koivun asemalla. Hän oli piilottanut kolme saksalaista rekeensä, joka oli nostettu Rovaniemellä junaan. Lukkarinen ja kolme saksalaista otettiin kiinni. Lukkarinen onnistui pakenemaan Ruotsiin, mutta palasi koti-ikävän vuoksi Suomeen väärennetyllä passilla. Oulun rautatieaseman junatarkastusta peläten hän pudottautui junasta Kiviniemen aseman paikkeilla. Tämä havaittiin, ja Lukkarinen joutui santarmien pidättämäksi ja edelleen venäläisten santarmien käsiin kesäkuussa 1916.

Lukkarinen joutui olemaan viheliäisissä olosuhteissa Oulun lääninvankilassa. Kuolemantuomion langetti salainen VI:n armeijakunnan sotilastuomioistuin. Tuomiosta on syytetty suomalaista Oulun läänin kuvernööri Axel Fabian af Enehjelmiä, jonka väitettiin venäläisten painostuksesta vaikuttaneen siihen, että sinänsä varsin vähäpätöisestä aktivistista tehtiin varoittava esimerkki langettamalla hänelle kuolemantuomio. Toisen näkemyksen mukaan venäläismielisyydestään tunnettu af Enehjelm pyrki toimimaan niin, ettei Lukkarista olisi armahdettu.

Vankilassa Lukkarista estettiin tapaamasta Kemistä varta vasten Ouluun matkustanutta vaimoaan.

## Tuomion täytäntöönpano
Lukkarinen hirtettiin 2. lokakuuta 1916 Oulun Kontinkankaalla. Ruumis peitettiin männyn juurelle kaivettuun kuoppaan. Suomen itsenäistyttyä Lukkarisen maine palautettiin, hänen hautansa avattiin ja hänen maalliset jäännöksensä haudattiin virallisesti Oulun hautausmaalle vuonna 1917.

Lukkarisen hirttopuu sijaitsee nykyisen Oulun ammattikorkeakoulun Sosiaali- ja terveysalan yksikön vieressä. Paikka on merkitty maastoon. Oletetun hirttopuun ympärillä on aitaus, jossa on tapahtumaa kuvaileva teksti. Joidenkin arvioiden mukaan puu ei kuitenkaan ole sama, vaan sen tilalle olisi valittu toinen puu.

## Hautakivi

Oulun Seudun Rintamamiesyhdistys pystytti 1935 Taavetti Lukkariselle hautamuistomerkin, jossa on teksti: *Venäjän sortovallan uhri Taavetti Lukkarinen, synt. 8.11.1884 [[Nilsiä]]ssä. Hirtettiin 3.X.1916 valtiollisista syistä Oulussa, Kontinkankaalla, josta ruumis vuonna 1917 siirrettiin tänne siunattuun multaan.* Oulun veteraanijärjestöjen yhteiselin kunnosti hautakiven vuonna 1996.

## Katso myös
*Johannes Gustafsson

## Lähteet

## Kirjallisuutta
*
*

## Aiheesta muualla
* Joni Skiftesvikin romaanin "Isäni, sankari" päähenkilön esikuva on Taavetti Lukkarinen http://www.ouka.fi/kirjasto/kirjailijat/skiftesvik/isani.htm 
* Ylkkäri 14/2003 s. 17 Taavetti Lukkarisen hirttäminen vuonna 1916
Krysoberylli

**Krysoberylli** on berylliumia ja alumiinioksidia sisältävä mineraali, jonka kemiallinen koostumus on BeAl2O4. Se on saanut nimensä kreikan kielen ’kultaista berylliä’ tarkoittavasta sanasta, joka viittaa krysoberyllille tyypilliseen kullankeltaiseen väriin. Mineraali voi olla myös ruskea tai vihreä; lisäksi krysoberyllin muunnos aleksandriitti on päivänvalossa vihreä ja keinovalossa punainen. Krysoberylli on kova mineraali. Sen kovuus Mohsin asteikolla on 8,5. Ominaispaino 3,7 on myös varsin korkea. Läpinäkyvyys vaihtelee läpinäkyvästä läpikuultavaan; läpinäkyvät krysoberyllit ovat jalokiviä ja läpinäkymättömissä kappaleissa esiintyy joskus lukuisista sulkeumista johtuva kissansilmäilmiö, jolloin kyseisiä kiviä kutsutaan *krysoberyllikissansilmiksi*.

Krysoberyllin kidejärjestelmä on rombinen. Kiteet ovat muodoltaan tavallisesti levymäisiä tai prismaattisia; erikoistuntomerkkinä varsinkin kiilleliuskeessa kasvaneet kiteet ovat kolmosia, jotka ovat muodostaneet kuusikulmion muotoisen yhteenkasvettuman. Kiilleliuskeen ohella krysoberylliä esiintyy graniittisissa kivilajeissa ja pegmatiiteissa sekä myös irtonaisina kappaleina jalokiviuvassa, josta useimmat jalokiviluokan kivet ovat peräisin. Niitä löydetään sopivien kivilajiesiintymien läheisistä joki- ja merikerrostumista. Tunnetumpiin krysoberyllin esiintymisalueisiin luuluu Venäjän Uralvuoristo, josta sitä on saatu tuhansia vuosia. Myös Brasilia ja Sri Lanka tunnetaan mineraalin esiintymispaikkoina.

Aleksandriitti on syntynyt, kun pieni osa mineraalin alumiinista on korvautunut kromioksidilla. Tästä on aiheutunut aleksandriitin poikkeuksellisen voimakas pleokroismi, jolloin kivi näyttäytyy eri värisenä aallonpituudeltaan erilaisessa valossa; arvokkaimmat kivet ovat peräisin Venäjältä, josta muunnos löydettiin ensimmäisen kerran vuonna 1831 tsaari Aleksanteri II:n syntymäpäivänä, ja kivi nimettiin hänen mukaansa. Venäläisissä kivissä muutos vihreästä punaiseen näkyy erityisen selvästi, ja suuret yksilöt ovat jopa rubiineja arvokkaampia. Tavallinen krysoberylli, kuten myöskään krysoberyllikissansilmä, ei sen sijaan ole erityisen suosittu tai arvokas jalokivi kestävyydestään huolimatta.

## Lähteet

## Aiheesta muualla

* Mindat: Chrysoberyl 
* Webmineral: Chrysoberyl Mineral Data 
* Gemdat.org: Chrysoberyl
Siepakat

**Kansantanssi ja -musiikkiryhmä Siepakat** on Rovaniemellä toimiva kansantanssijärjestö, joka harjoittaa kansantanssia useissa eri ikäryhmissä aina kolmevuotiaista eläkeläisiin. Lisäksi Siepakoissa on myös kansanmusiikkiyhtyeitä sekä yksilöopetusta. Siepakat perustettiin vuonna 1977  ja se esiintyy Suomen lisäksi myös ulkomailla useita kertoja vuodessa. Siepakoissa on 13 tanssiryhmää ja 2 musiikkiryhmää. Tanssijoita ja muusikoita on yhteensä noin 200. Siepakoiden tanssinopettajina toimivat Emma Laitinen ja Eetu Terävä. 

Siepakat valittiin tammikuussa 2018 Folklandialla vuoden kansantanssiyhtyeeksi. Valittu ryhmä kutsutaan Pispalan Sottiisin  2018 kotimaiseksi pääesiintyjäksi ja ryhmälle luovutetaan 3 500 euron stipendi. Vuoden kansantanssiyhtye (VKY) on arvonimi ja tunnustus sellaiselle kansantanssiryhmälle, joka toimii määrätietoisesti ja omalakisesti esittävän kansantanssin hyväksi. 

Ryhmien ohjelmat sisältävät perinteisiä suomalaisia ja karjalaisia kansantansseja, uudenaikaisia koreografioita ja Lappi-fantasiateoksia. Asuinaan ryhmät käyttävät kansallispukuja, perinteisiä asuja sekä nykyaikaisia asuja. Siepakat tekevät tilauksesta tanssiteoksia eri tilaisuuksiin niin kotimaahan kuin ulkomaillekin. 

Siepakoiden ryhmät ovat osallistuneet monille suomalaisille kansantanssifestivaaleille, kuten Pispalan Sottiisiin, Kaustinen Folk Music Festivaliin, Jutajaisiin, Folklandialle ja Kalenoihin. 

Siepakat on ollut ensimmäinen suomalainen kansantanssiryhmä Sydneyn Oopperatalossa ja edelleen ensimmäinen suomalainen kulttuuriryhmä Malesiassa Kuala Lumpurin Mara Instituutissa. Myöhemmin matkoja ulkomaisille festivaaleille on tehty joka kesä, joskus talvellakin. Useimmat matkoista ovat suuntautuneet Eurooppaan, mutta ryhmä on esiintynyt myös kauempana kuten Yhdysvalloissa, Kanadassa, Meksikossa ja Etelä-Koreassa.

Suomen Nuorisoseurat järjestävät kahden vuoden välein aikuisten kansantanssiryhmien katselmustapahtuman Tanssimyllyn. Siellä vuonna 2019 Siepakoiden edustusryhmä luokiteltiin toistamiseen mestaruussarjaan. Siepakoiden junioriviittaa kantava ryhmä Siepakat Juniorit luokiteltiin Valioplus -sarjaan. Lisäksi ensimmäistä kertaa mukana olleet Kipehnet luokiteltiin hienosti Valio-sarjaan. Vuonna 2017 nuorten aikuisten ryhmä Elokset luokiteltiin Taitosarjaan ja Siepakoiden vanhin ryhmä Fossiilit luokiteltiin Taitoplus -sarjaan.

Lasten ja nuorten kansantanssikatselmuksessa vuonna 2018 Kipehnet ja musiikkiryhmä Leimu luokiteltiin kultasarjaan. Kultasarjaan luokiteltu ryhmä hallitsee kansantanssin ja esiintymisen taidot erinomaisesti ja ryhmällä on erityisiä vahvuusalueita tai erityisen persoonallinen tyyli. Siepakoiden tyttöryhmä Kisurat luokiteltiin pronssisarjaan ja Saikkurat sekä Säpäkkäät saivat kunniamaininnan superroboteista.

## Siepakoiden tanssiryhmät
* Siepakat 
* Siepakat Juniorit 
* Kipehnet 
* Kisurat 
* Saikkurat 
* Säpäkkäät 
* Nutukkaat 
* Hiput 
* Murut 
* Nuput 
* Vipinät 
* Elokset  
* Fossiilit 

## Siepakoiden musiikkiryhmät
* Leimu
* Loisto

## Lähteet

## Aiheesta muualla
*Siepakat
*Siepakat Facebookissa
Andesiitti

**Andesiitti** on vulkaaninen tummanharmaa tai musta, usein porfyyrinen kivilaji. Se on muodostunut jäähtyneestä laavasta ja on pienikitestä kiveä. Se koostuu pääosin kvartsista ja plagioklaasista. Lisämineraaleina on yleisimmin biotiittia, sarvivälkettä ja pyrokseenejä. Andesiitti on saanut nimensä Andien vuoristosta, jossa sitä esiintyy runsaasti.

Andesiitti muodostuu andesiittilaavasta joka purkautuu pinnalle ja on pintakivi, samasta laavasta muodostuu myös muita kivilajeja esimerkiksi dasiittia joka on myös pintakivi. Jos laava jää syvälle maan alle siitä tulee kovassa paineessa kiteytynyttä suurikiteitstä kiveä joka on dioriittia. Dioriitti on taas syntytapansa mukaan syväkivi.

## Lähteet
* 
### Viitteet

## Aiheesta muualla
* 
*
Malakan niemimaa

**Malakan niemimaa** (malaijiksi *Semenanjung Tanah Melayu*, thaiksi คาบสมุทรมลาย) on pitkulainen, kapea niemimaa Kaakkois-Aasiassa. Pinta-alaltaan se on noin 181&nbsp;300 km². Alueella on matalia rannikkoalankoja ja runsaasti jokia. Kasvillisuus on trooppista ja rehevää. Niemimaa on yksi maailman suurimmista tinan ja kumin tuotantoalueista. Valtiollisesti niemimaa on jaettu Malesian (etelä), Thaimaan (koillinen) ja Myanmarin (luode) kesken. Singapore sijaitsee saarella niemimaan kärjessä.

## Historia
100-luvulta 1200-luvulle niemimaan ihmisiin oli vaikutusta pohjoisessa sijainneilla kuningaskunnilla, joissa vallitsivat sekä hindulaisuus että buddhalaisuus. Noihin aikoihin Pattanin alueella, nykyisellä Thaimaan ja Malesian rajaseudulla, oli hindulais-buddhalainen kuningaskunta. Noin 1200–1400-luvuilla Malakan niemimaan alueelle tuli islamin uskonto. Malakan niemimaan perinnölliset kuningaskunnat joutuivat 1700-luvulta alkaen brittien alaisuuteen. Lisäksi niemimaalla oli useita alueita, niin sanotut Salmisiirtokunnat, jotka olivat suoraan Britannian kruunun alaisia siirtomaita. Näitä olivat Malakka, Dinding, Penang ja Singapore.

Toisen maailmansodan jälkeen niemimaalle muodostettiin brittiläinen kruununsiirtomaa Malayan Union. Siitä tuli myöhemmin Malaijan liittovaltio, joka itsenäistyi 1957. Vuonna 1963 siihen liitettiin Singapore, Sabah ja Sarawak, jolloin muodostui Malesia. Singapore erosi siitä 1965.

## Luonto
Malakan niemimaalla esiintyviä apinalajeja ovat lari, hidaslori, silmälasilanguri, siamanki ja saparomakaki, jotka ovat kaikki uhanalaisia. Malakan niemimaalla elää myös marmorikissa, joka on IUCN:n listalla luokiteltu silmälläpidettäväksi.

## Lähteet

## Aiheesta muualla
Ahti Pekkala

**Ahti Antti Johannes Pekkala** (20. joulukuuta 1924 Haapavesi – 23. elokuuta 2014 Haapavesi) oli suomalainen poliitikko. 

Pekkala toimi Haapaveden osuuspankin johtajana 1952–1985. Hän oli Keskustapuolueen kansanedustaja 1970–1986, eduskunnan I varapuhemies 1976–1978 ja puhemies 1978–1979. Keskustapuolueen varapuheenjohtajana Pekkala oli 1971–1986. Pekkala oli valtiovarainministerinä kolmessa eri hallituksessa (Koivisto II, Sorsa III ja Sorsa IV) 1979–1986 eli kauemmin kuin kukaan hänen edeltäjänsä. Hallituksen vuosittaisia neuvotteluja valtion tulo- ja menoarviosta alettiin kutsua budjettiriiheksi Pekkalan toimiessa valtiovarainministerinä.

Pekkala suoritti keskikoulun vuonna 1940. Hän toimi vakuutusyhtiö Auran piiritarkastajana vuosina 1948–1951 ja vastaavana kansakoulunopettajana Haapavedellä 1951–1952, josta hän siirtyi Haapaveden osuuspankin johtaksi vuonna 1952. Pekkala toimi osuuspankin johtajana aina vuoteen 1985 saakka. Hän oli myös Haapaveden kansanopiston kirjanpidon opettajana vuosina 1964–1966.

Pekkala valittiin eduskuntaan vuoden 1970 vaaleissa. Hän toimi kansanedustajana vuoden 1985 loppuun asti, kunnes aloitti Oulun läänin maaherrana 1. tammikuuta 1986. Pekkalan tilalle eduskuntaan nousi Tellervo Renko. Pekkala toimi maaherrana vuoteen 1991 saakka.

Presidentin valitsijamiehenä Pekkala oli 1956, 1978 ja 1982. Syksyllä 1981 ilmestyneessä *[[Tamminiemen pesänjakajat]]* -kirjassa Pekkalaa luonnehdittiin ylimenokauden mieheksi ja hänen sanottiin olevan liian rehellinen ja kunniallinen poliitikoksi saati presidentiksi, mutta ”hänen tapaistensa poliitikkojen arvo saattaa nousta, kun vaalitaistelun likaisin vaihe alkaa”.

Vuoden 1982 vaalien alla Pekkala ajoi näkyvästi Ahti Karjalaista Keskustapuolueen presidenttiehdokkaaksi ja vetosi tämän puolesta jo ennen kuin Urho Kekkonen ilmoitti eroavansa tasavallan presidentin virasta. Kun Johannes Virolainen oli valittu Kuopion ylimääräisessä puoluekokouksessa lokakuussa 1981 Keskustan ehdokkaaksi ylivoimaisella äänten enemmistöllä, tulokseen silmin nähden pettynyt Pekkala totesi kokousta seuranneelle valokuvaajalle Kalle Kultalalle: "Synkkä päivä isänmaalle." Omassa vaali-ilmoittelussaan Pekkala kieltäytyi täysin käyttämästä Virolaisen nimeä.

Pekkala oli kahdesti naimisissa. Ensimmäisen avioliittonsa hän solmi Toini Kuiviston kanssa vuonna 1949 ja pariskunnalle syntyi kolme lasta. Avioliitto päättyi Toinin kuolemaan vuonna 1958. Pekkala solmi toisen avioliittonsa Liisa Halmetojan kanssa vuonna 1959. Heille syntyi neljä lasta.

## Lähteet

## Kirjallisuutta
* 

## Aiheesta muualla
* Ahti Pekkalan muistokirjoitus ''Helsingin Sanomissa''.
*
Rock-Jerry

**Rock-Jerry** (oik. **Kaj Alvar Järnström**, käytti myös taiteilijanimeä **Jerry**, s. 30. kesäkuuta 1943 Helsinki) on suomalainen rocklaulaja. Hän voitti vuonna 1959 rock-kuninkuuskilpailun. Seuraavana vuonna nimellä **Rock-Jerry & His Masters** tehtyä Rock-Jerryn debyytti-EP:tä *Suomen Rock-kuningas* (sisälsi kappaleet "Long Tall Sally" / "Waltzing Matilda" / "Stupid Cupid" / "Only Sixteen") pidetään ensimmäisenä varsinaisena suomalaisena rock-levynä. Rock-Jerryn managerina toimi Onni Gideon.

Rock-Jerry keskittyi 1960-luvun alun jälkeen kauppatieteen opintoihin, mutta teki comebackin vuonna 1974 julkaisten kaksi albumia. Vuonna 2000 julkaistiin *[[20 suosikkia – When The Saints Go Marchin' In]]* -kokoelma, mikä sisältää Rock-Jerryn tunnetuimmat levytykset.

Vuonna 2015 Rock-Jerry julkaisi The Soundsin kanssa levyn *Live At Arcada Studios*. Rock-Jerryn oli tarkoitus aloittaa yhteistyö Soundsin kanssa jo vuonna 1962, mutta yhteistyö kariutui tuolloin erimielisyyksiin.

## Aiheesta muualla

* Rock-Jerryn diskografia 
*
Aatos

**Aatos** on suomalainen miehen etunimi. 

Runokielessä 'aatos' merkitsee ylevää ajatusta. Aatosta käytetään myös Aadolf- tai Aatami-nimen puhuttelumuotona. Toisaalta nimi muistuttaa alkujaan kreikkalaisperäistä nimeä Athos, joka on tullut tunnetuksi varsinkin Alexandre Dumas vanhemman teoksesta Kolme muskettisoturia. Digi- ja väestötietoviraston tietojen mukaan on Suomessa ollut kirjoilla marraskuuhun 2025 mennessä 15&nbsp;302 Aatos-nimistä miestä ja myös noin 10–30 naista.

## Tunnettuja Aatos-nimisiä

*Aatos Alanen (1894–1974), oikeustieteen professori
*Aatos Bollström (s. 1971), laulaja
*Aatos Erkko (1932–2012), lehdenkustantaja ja toimitusjohtaja, yksi Suomen varakkaimmista henkilöistä
*Aatos Fred (1917–2003), šakinpelaaja
*Aatos Koivu (s. 2006), jääkiekkoilija
*Aatos Koivurinta (1916–2001), seiväshyppääjä
*Aatos Lahtinen (s. 1942), matematiikan professori
*Aatos Lehtonen (1914–2005), jalkapalloilija ja jalkapallovalmentaja
*Aatos Lehtonen (1919–2010), yritysjohtaja ja teollisuusneuvos
*Aatos Leino (1907–1983), yritysjohtaja ja teollisuusneuvos
*Aatos Maunula (1906–1979), kenraaliluutnantti
*Aatos Ojala (1919–1987), kirjallisuudentutkija
*Aatos Ranta (1920–2006), yritysjohtaja ja kauppaneuvos
*Aatos Schildt (1864–1939), maanviljelysneuvos ja valtiopäivämies
*Aatos Tapala (s. 1940), oopperalaulaja
*Aatos Tavaila (1901–1991), järjestöjohtaja ja maanviljelysneuvos
*Aatos E. Vehmas (1927–2020), juristi, yritysjohtaja ja kauppaneuvos
*Aatos Yli-Jaskari (1904–1962), kilpapainija ja olympiamitalisti

## Kuvitteellisia henkilöitä
* Aatos, suomalais-chileläinen poika Reetta Huhtasen elokuvassa *[[Aatos ja Amine]]*

## Katso myös
* Atos (nimi)

## Lähteet
Sininen ylijättiläinen

**Siniset ylijättiläiset** ovat ylijättiläistähtiä, joiden luminositeettiluokka on I ja spektriluokka O tai B.

Siniset ylijättiläiset ovat erittäin kuumia ja kirkkaita, ja niiden pintalämpötila on 30&nbsp;000–50&nbsp;000 K. Niillä on yleensä 10–50 kertaa Auringon massa ja noin 25 kertaa Auringon säde. Nämä harvinaiset ja arvoitukselliset tähdet ovat lähes kuumimpia ja kirkkaimpia tähtiä koko tunnetussa maailmankaikkeudessa. Siniset ylijättiläiset ovat yleensä paljon pienempiä kuin niiden punaiset vastineet.

Suurten massojensa takia niiden elinkaari on suhteellisesti erittäin lyhyt, ja niitä havaitaan usein nuorissa muodostelmissa, kuten avoimissa tähtijoukoissa, kierteisgalaksien haaroissa ja epäsäännöllisissä galakseissa. Niitä havaitaan joskus myös kierteisgalaksien keskuksissa, elliptisissä galakseissa ja pallomaisissa tähtijoukoissa, joiden uskotaan yleisesti koostuvan vanhemmista tähdistä.

Tunnetuin esimerkki sinisestä ylijättiläisestä on Rigel, kirkkain tähti Orionin tähdistössä. Sen massa on noin 20 kertaa Auringon massa ja sen kirkkaus 60&nbsp;000 kertaa suurempi. Koska siniset jättiläiset ovat harvinaisia ja lyhytikäisiä, niitä ei tunneta kovin paljon.

Siniset ylijättiläiset edustavat hitaan palamisen vaihetta massiivisen tähden kuolemassa. Koska ytimen ydinreaktiot ovat hieman hitaampia, näiden tähtien pinnoista tulee normaalia kuumempia. Punaiset ylijättiläiset voivat muuttua sinisiksi ylijättiläisiksi, jos niiden ydinreaktiot tulevat jostakin syystä hitaammiksi. Tällaisessa tilanteessa niistä voi tulla myös pulsareita.

Punaisista ylijättiläisistä lähtevä aurinkotuuli on tiheää ja hidasta, mutta sinisistä ylijättiläisistä tuleva on nopeaa ja harvaa. Kun punainen ylijättiläinen muuttuu siniseksi ylijättiläiseksi, nopeampi aurinkotuuli saavuttaa jo lähteneen hitaamman aurinkotuulen ja läheisestä materiasta tulee tiheämpää. Lähes kaikkien tunnettujen sinisten ylijättiläisten lähistöllä leijuu tällaista tiheää materiaa, mikä viittaa siihen, että ne kaikki ovat joskus olleet punaisia ylijättiläisiä.

Aikaisemmin oli arvioitu, että kaikki supernovat syntyvät punaisista ylijättiläisistä, kunnes Supernova 1987A todistettiin syntyneeksi sinisestä B3-luokan ylijättiläisestä.

## Lähteet
Timo Jämsen

**Timo Jämsen** (oik. **Keijo Tauvo Ahola**, 18. joulukuuta 1942 Pori – 8. toukokuuta 2012 Helsinki) oli suomalainen rocklaulaja ja kitaristi, joka tuli tunnetuksi 1960-luvun alun ensimmäisessä suomalaisessa rock-aallossa menestyttyään Suomen rock-kuninkuuskilpailussa 16. marraskuuta 1959. 

Jämsen levytti ensimmäiset levynsä Fazerille, mutta siirtyi pian Scandian talliin. Tältä vuonna 1961 alkaneelta levytyskaudelta tunnetuimpia äänityksiä ovat alun perin Elviksen esittämä ”Kohtalon tähti” (”Flaming Star”), Cliff Richard -cover ”Tuollainen tyttö” (”Girl Like You”) ja kitarayhtye The Strangersin kanssa vuonna 1963 nimellä **Timo Jämsen & The Strangers** tehty EP ”Yyterin twist”. Rockin suosion alkaessa hiipua Jämsen siirtyi rautalankamusiikkiin ja liittyi The Esquires -yhtyeeseen vuonna 1963. Beatles-ilmiön rantauduttua Suomeenkin yhtye äänitti useita Beatles-hittejä suomeksi. Näistä parhaiten menestyi Lennon-McCartney-sävellys ”Maailma ilman rakkautta”  (”World Without Love”). 1960-luvulla ahkerasti keikkaillut yhtye teki paluun 1990-luvulla.

## Diskografia
* *[[”Poika ja kitara” 1960–63]]*, (1990)
* ''20 suosikkia – Yyterin twist'', (1998)

## Lähteet

## Aiheesta muualla
* Timo Jämsenin koko diskografia ja historiaa (Internet Archive)
* 
* Timo Jämsenin muistokirjoitus Helsingin Sanomissa
* Elävä arkisto: Timo Jämsen oli suomalainen rockpioneeri